Cesarhanmun/geonobi-data huggingface dataset:
地名: 通津 (京畿道, 都護府)
年: 1529.0

○辛丑/領議政鄭光弼、左議政沈貞、右議政李荇等啓曰: "今見弘文館上疏, 言臣等多有所誤之事。 每以他人所言, 辭避爲難, 故但啓臣等之意。 今年果爲旱甚, 秋成已近, 而凶歉將至, 京畿尤甚, 然不可以此長爲避殿。 近來朝參、常參, 接群臣等事, 久廢不行。 請復正殿, 依例聽事何如?" 傳曰: "弘文館上疏之意, 蓋欲上下操心而言之。 所當省念, 不須辭免, 啓意至當。 且見八道雨澤書狀, 周足之處, 雖或有之, 然旱乾居多。 又於頃者, 雖似小雨, 京中亦不足。 今年之旱, 近古所無。 豈可以一小雨, 遽復正殿乎? 接群臣等事, 果久廢矣。 然農事至重, 姑見農事偶然而後, 當復正殿也。" 光弼等再啓請復正殿。 傳曰: "今年旱災, 固非偶然。 今秋節纔入, 旋卽復殿, 未安於心。 且今年災傷, 敬差官, 當依例差送, 但不無弊。 前例亦有抽牲摘奸事。 如此則守令不知某處抽牲, 而必爲之操心矣。 其議啓。 成宗朝乙巳年, 亦有旱災。 其時上下所爲之事, 書啓見之, 則於各道遣賑恤使, 而其時亦有言其弊者。 以今觀之, 如賑恤使, 則弊果有之, 似不可爲之矣。 其備荒摘奸及問民疾苦等事, 雖似文具, 而不無其弊, 然亦念民瘼之事, 其別遣剛明朝官何如? 昨日所敎點馬差送事, 今年失農, 弊亦不無, 其不得已差送處則已, 若非不得已處, 姑勿差遣何如? 幷議啓。" 三公啓曰: "雖遇災, 不可終年避殿, 請速復正殿視事。 抽栍摘奸事, 若於各道發遣, 則御史等所經各官, 務欲多捉, 雖用心救荒守令, 亦或被捉見遞, 徒爲煩擾, 其弊尤甚。 依前例, 敬差官擇送爲當。 且備荒諸事, 遣官摘奸, 則爲守令者, 謀免己罪, 責令民間儲蓄, 故民以斗米, 易其橡實, 以塞摘奸之責。 不能爲口食之資, 其弊反有甚焉。 其備荒及訪問民間疾苦事, 專委監司, 而糾檢爲當。" 光弼與左參贊趙元紀
              
                【皆司僕寺提調。】
              議啓曰: "點馬事, 已曾通于兵曹而議之。 慶尙、全羅等道, 則已於前年爲之, 忠淸道, 則今年所當差送, 而今聞牧場所在各官, 旱災尤甚, 不可送也。 獨咸鏡道, 今年當送, 然只於今年不點而已, 亦不緊急, 自上裁斷。" 三公又啓曰: "昨日下問金甘佛等, 照律公事, 上敎果爲至當。 金同難謀背本國, 其罪極大, 其指示致令逃躱者, 罪不免死。 此事朝廷所共駭愕, 而刑曹不計本罪, 只見推案, 論以凡盜。 果誤爲照律, 臣等之意, 此二人皆不當免死也。 聞義州如此之人, 多有泛濫。 若不痛治, 此人無以懲後。 依初決案處決爲當。" 三公及左贊成金克愊、左參贊趙元紀、右參贊韓效元等, 以疑獄公事取稟曰: "永興囚李毛知里, 敺打龍水潤之時, 無証見之人, 而雖渰水致死, 其傷處猶可以至此。 且受刑五十餘次, 雖勿推無妨也。 豐德囚姜哲石, 其奉足梁得夏, 其初敺打則然矣。 然逢打之後, 非不卽起身, 而仍死也。 本家下歸後身死, 其屍曾已埋葬。 及哲石下番累朔後, 呈狀推之。 當初若知將死, 則哲石何以其騎卜馬授送乎? 況下歸後, 久而身死, 此人情迹, 不爲已甚。 常時則雖誤殺, 罪至於死, 今方因旱伸理之時, 此涉於疑獄, 亦當分揀。 通津囚金億善, 其初會飮時, 韓山乞食於其處, 仍偸鍮鉢。 以此年少之人, 敺打之事則然矣, 而時未得情, 刑訊今至八十餘次。 意亦別無他情, 然敺打明白, 而傷處亦多, 此則不可的謂疑獄也。 水原囚銀丁, 本夫勿金殺害事, 雖受刑發明, 大抵奸(夫)
                〔婦〕
              殺害本夫, 則自當受罪, 而且其父, 曾已服招, 依刑曹公事何如?" 
                【刑曹啓目曰: "良女銀丁, 其父革孫相奸事及殺害本夫勿金事, 受刑百五次發明, 而革孫則勿金殺害情狀, 其女相奸節次, 一一納叚。 銀丁則忍杖隱諱, 加刑得情事, 移文何如?"】
              傳曰: "果復正殿, 然後依例視事, 而大臣亦再三言之, 當復正殿也。 咸鏡道點馬事, 今年旱荒, 姑勿差遣。 銀丁事, 以刑曹公事爲當, 故依允。 金甘佛等事, 刑曹有何意乎? 但計盜馬之事, 爲之如此也, 其詳覈可也。 李毛知里、姜招石事, 勿推亦可也。 他餘啓意知道。" 三公等又啓曰: "黃海道盜賊事, 黃孟文乃其眞盜, 而其初他無現出之處。 但以尹世弼進告推之, 而李自同、朴永山, 則尹世弼進告單子內, 名字載錄而已, 作賊事狀, 不爲現出, 而朴哲同
              
                【朴永山子。】
              , 則單子內, 名字亦無。 此人等皆以白丁, 至爲荒唐, 然但以一人進告之事, 數多加刑, 似爲未便。 依刑曹公事,
                【以疑獄勿推, 爲公事故云。】
              勿推何如? 喬桐囚私奴萬同,
                【崔元孫之奴。】
              , 與其主逃奴推捉時, 逃奴等拒捕橫逆, 有一老病之女, 立門內, 揮之以劍, 使人不得入。 萬同亦以杖揮之而誤觸, 仍而致死云。 其主所言, 不能違逆, 而有誤觸致傷之弊。 老病之人, 致死亦易。 且雖其主所爲, 亦難於發明, 故以身當之, 而其傷處, 腮頰間, 雖暫有之, 亦不緊關。 況崔元孫, 曾以此事, 死於獄中。 刑曹以爲疑獄, 而臣等之意, 亦以爲當也。 幷取稟。" 傳曰: "啓意至當。 此公事, 其爲粘目以啓可也。" 政府又議啓曰: "頃見弘文館、司諫院所上疏箚, 有曰: ‘遷謫之中, 豈無冤枉者?’ 云, 而不分明言之, 不知指觸某人。 故己卯年被罪人等
                【金湜之流。】
              , 意謂欲放其類, 而人心搖動。 上疏箚之意, 未知其何如, 而必不指此類也, 然人心則搖動如此也。 此意, 但當自上知之而已。" 光弼獨啓曰: "前者, 以丙寅年靖國時, 被罪人及安處謙私記所錄人等分揀事, 臣亦於經筵, 因旱災啓之, 而臣則的指其某事矣。 今此疏箚, 不的指某事, 故人心搖動如此也。" 傳曰: "弘文館、司諫院疏箚所言, 伸理冤枉事, 予意以爲, 謹災之時, 必泛然言之也。 前者領相於經筵, 啓之曰: ‘安處謙私記書名人及靖國時, 被罪年少之人, 分揀放送。’ 云。 其時臺諫卽啓之曰: ‘如此之事, 決不可爲之。’ 且言其不可數赦之意。 予意亦以爲, 安處謙私記書名人, 雖似曖昧, 而分揀爲難。 靖國之事, 亦爲久遠, 難於分辨。 若分辨其某某人放送, 則物論亦必不無, 故不分明答之矣。 頃者諫院上箚, 亦言伸冤枉之事, 其後分析來啓曰: ‘本意非欲放有罪之人, 而物論以爲未便, 仍爲避嫌。’ 今諫院及弘文館疏箚, 未知的指某人也。 然私記書名人及年少黨流, 有關國家。 必不指此輩, 而乃泛言之也。 若聞此言而施行, 則人心之搖動宜矣。 旣不施行, 則人心何以搖動乎?"
地名: 通津 (京畿道, 都護府)
年: 1536.0

○壬申/大司憲許沆啓曰: "臣鍼炙受由後, 手足不仁, 不得出仕, 今始肅拜, 至爲惶恐。 且前年春, 臣之妻母, 給臣通津居一奴, 而右奴率其妻來現, 仍問其妻良賤與否, 則曰: ‘乃良女, 胎生平壤
              江西地境, 而稼他夫出來, 夫死後更爲奴妻。’ 云。 臣之妻母, 以遠方胎生人, 難審根脚, 卽呈于漢城府, 下帖所居部, 出立案後, 隨奴子居于臣家矣, 今有一兩班, 以爲逃婢, 而捉去, 與臣妻母家, 起訟于刑曹。 若是其婢, 則決給而已, 若是良女, 則亦有所歸矣。 然時居臣家, 而被訟, 每擧臣名。 忝辱名器, 豈敢冒居風憲之地? 請遞臣職。" 傳曰: "以訟事觀之, 似不干於卿, 然爭訟之人, 每招擧名, 則亦似未便。 如此相訟之事, 近日所未聞。 慮此事或爲後日例格, 而臺諫去就, 不可輕易處之, 當議于大臣而發落。"
地名: 通津 (京畿道, 都護府)
年: 1542.0

○以平安道觀察使尙震、京畿觀察使林百齡啓本,
                【"平壤土官金質, 年十三喪母, 及其成長, 慕母切哀, 白衣素帶, 不食肉, 又孝養其父, 每節獻壽, 時時亦致祭母墳, 父死時幷造亡母神主, 守廬三年, 哀毁不輟, 不改衣裳, 不食鹽醬, 疏食水飮。 小祥及四名日及每月朔望, 盡誠祭奠, 大祥後朔望, 朝夕祭祀, 一如三年, 孝行卓異。 私奴巾金, 其母得惡疾氣絶, 自截其指, 出血和酒飮之, 燒其指骨又和酒飮之, 其母復甦而還死, 孝行尤異。 營奴江哲, 年十三歲時, 其兄得惡疾, 斷指飼之, 使瘳其病, 友受益篤。 請賞物復戶何如? 甑山縣校生元亨貞, 父死後, 其家設神位, 朝夕祭祀, 不離喪次, 常時不進鹽菜, 疏食水飮, 不近妻拏, 親執祭物, 終三年後一年, 母又死, 依父喪禮, 至誠哀毁。 請竝依《大典》, 旌門、復戶何如? 京中居忠義衛南舜弼, 遭母喪, 率其二弟, 守墳于通津地, 親執祭供, 朝夕上塜, 哭位悲哀, 終三年歠粥, 一不歸家, 孝誠卓異。 庶人金仁碩, 幼喪其母, 不得行三年之喪, 壯遭父憂, 居廬三年後, 仍追服母喪, 朝夕上食, 終三年之喪。 請竝依《大典》旌門復戶。"】
              下于政院曰: "旌門、復戶, 例施於父子間, 而父子與兄弟有異, 然江哲以年少之人, 於兄弟之間, 友愛極至, 亦可旌門, 以勵薄俗, 更議于三公。" 領議政尹殷輔、右議政尹仁鏡議: "江哲以十三歲兒童, 憫其兄惡疾, 不惜肌膚, 斷指燒饋, 以離其病, 其友愛因心, 誠爲可嘉。 此實古所未聞, 而今始見之。 特旌門閭, 以勵薄俗, 上敎允當。" 左議政洪彦弼議: "三綱之義重矣。 君者, 臣之天也; 父者, 子之天也; 夫者, 婦之天也。 以天言之, 以綱論之, 古今天下, 莫此爲重。 江哲年在幼少, 篤於天倫, 其性貴矣。 然擧此以視忠孝之人, 則爲有間矣。 江哲雖不得爲旌表之列, 而給賞復戶, 人皆知其貴矣, 勸勵之, 亦有其具矣。" 從殷輔等議。

○癸卯/京畿觀察使
                【愼居寬。】
              啓本云,
                【"通津居私婢業伊, 與其夫孫孝善, 殺其母莫今。 業伊同生男白松言內, 夜聞其母哭位, 驚起視之, 門外有二人, 曳母場邊而去, 拔刃刺殺。 二人則孫孝善及其妹業伊。 事狀明白 女殺其母, 人倫大變, 不可尋常推考。 京官發遣推考何如?"】
              傳曰: "女弑其母, 人倫之變, 莫大於此, 不可尋常推之。 此公事, 例下刑曹, 則必不從速回啓, 京官發遣當否, 從速回啓之意, 言于刑曹。"
地名: 通津 (京畿道, 都護府)
年: 1543.0

○壬辰/領議政尹殷輔啓曰: "伏聞上敎, 不勝感激。 雖欲黽勉從仕, 臣非他病, 耳患重聽。 其時與同僚言語之際, 雖當面諄諄, 有時不得詳聞, 相距稍遠, 凡所論議, 專不能記。 且老人之眼, 例必多淚。 寒候則已矣, 如此春和之時, 凝流不止, 或行或臥, 頓不開睫, 長自掩閉。 凡人必須耳目之用, 以得處事應物, 而今臣至此, 反覆計之, 不可冒處重地, 故敢此累啓。" 左議政洪彦弼、右議政尹仁鏡啓曰: "近有大臣不爲國事之論久矣。 非必獨指首相, 如臣等, 以後進, 專不識事, 而久冒重地故云爾。 須遞臣等之職, 可矣。" 答曰: "大臣有不治國事之論, 非近出於一二年, 自古恒然, 故予亦言之於前矣。 此乃欲其益自懋德之美意, 不可以此而辭避, 勿辭。" 彦弼等啓曰: "近來朝著, 專無老成人, 唯領相尹殷輔, 成宗朝出身, 堂下官時, 八道敬差官, 皆已踐歷, 以至于今, 凡朝章法令, 無不諳鍊。 雖步趨, 亦不差跌, 頓無精力衰耗之氣。 邇來事與古異, 凡御前所啓, 例必低微, 須令語音分明事, 雖已有敎, 亦不能遵行, 傍近所陳, 皆難領略。 此固非重聽而不得聞也。 臣等皆於卽位後發迹, 凡諸故事, 無所解識, 多質于殷輔, 然後行之。 今此辭避, 臣等勸令勿啓而不聽。 若或遞之, 則臣等當先此人。 老成之臣, 不可遞也。" 答殷輔曰: "朝廷當以耆舊老成爲相。 以往事觀之, 年少之人爲相, 失事多矣。 況左右相皆啓云: ‘諳鍊老宿, 莫如卿也。’ 以僚意見之, 亦不可固辭, 勿辭。" 答彦弼、仁鏡曰: "領相雖辭, 何可遞乎? 卿等亦宜勿辭。" 仍傳曰: "近者子殺其父母。 人倫大變, 相繼而出。 陽城人一家之內, 子殺其父, 妻殺其夫, 奴殺其主, 三綱之變, 一時俱發。 以推鞫此事, 一時三處
                【通津、義城、陽城。】
              遣敬差官, 古今所未聞也。 孰不駭愕乎? 此予不能敎化之所致, 不暇以責下矣。 然承流宣化者, 莫如監司、守令之最功也。 常時不以孝悌之道, 敦勉勸諭, 而徒以簿書期會爲急, 故窮村頑愚之民, 不知孝悌之道, 兇逆相踵, 而出入亦不以爲怪, 見之如尋常。 予意欲別有示其道監司與本邑守令, 責以不能承流宣化罷之, 則後爲監司、守令者, 務爲宣化, 而愚民亦知朝廷之意也。 然事已久遠, 不可追論。 近來如京畿、慶尙、江原等道監司、守令, 推罷何如? 此乃重事, 且恐騷擾, 故議之。" 殷輔等議啓曰: "近來罪犯綱常者, 繼踵而出, 一時遣官推鞫, 至於三處。 此古今罕有, 誠如上敎。 所在監司、守令, 宜示非常之罰, 以爲後來不能宣化者之戒, 但京師爲敎化之源, 而都城之內, 尙有汚衊聖化之事。 豈非大惡之人, 頑不率敎而然乎? 導人以化深, 感人以言淺。 然古有以切治之言, 貽示下民, 民之知感者, 亦有之。 若以聖上憂慮懇惻之意, 爲傳旨, 下諭諸道監司, 轉諭守令, 咸務承流敎導之事, 期於見效後, 若有如此等變, 任承宣之職者, 論罰事幷及之, 則其於道齊之方, 庶幾小助。" 傳曰: "知道。"
地名: 通津 (京畿道, 都護府)
年: 1545.0

○正郞申匡國供曰: "臣與瑠, 生長一洞, 雖自少相知, 去丁酉年, 除授通津縣監, 八月遞任上來。 而今年夏, 於韓叢家一度相見後, 一不往還于瑠家矣。 八月間, 臣爲司議時, 因瑠使人招致, 往于其家, 則瑠與金漢老相訟, 而治罪事請之。 答曰: ‘奴婢分揀, 則自院可以聽理, 治罪事不得擅便。’ 云, 則瑠有不平色, 臣見而出來。 厥後上項訟事, 呈下于房, 判決事以謂: ‘臣與瑠, 爲前時一洞人, 有嫌於公事’, 移屬他房矣。 其常時所言及與尹任同謀事, 則專不知之。" 云。
地名: 通津 (京畿道, 都護府)
年: 1593.0

○劉摠兵接伴官徐渻啓曰: "臣今朝, 與禮曹正郞黃洛, 邀中軍, 共設茶禮, 仍給昨日所賜禮物, 則中軍書示曰: ‘受之雖無名, 却之爲不恭, 今謹領賜矣。’ 臣私以地圖, 與中軍曰: ‘老爺欲知進兵道路, 以勦倭賊, 大人贊畫之際, 亦要看否, 敢此呈似’ 云, 則中軍受而覽之, 曰: ‘自此幾日可到京城? 亦有幾條小路? 由水路, 則可幾日到京城? 自京城到東萊, 有幾條路乎? 賊所據幾邑, 下寨幾處? 由何路往來? 今若進兵, 由何路? 何路糧草最優? 抑別有奇兵取勝之道乎? 可一一書示。’ 臣書對曰: ‘小的當跟行老爺, 到京城, 沿路當細細圖畫, 一一書呈。 大槪自此至京城, 有開城大路, 步軍則十日方可到。 爲大軍之行, 儲峙糧草, 稍可支供矣。 其餘小路, 皆經倭賊焚掠, 都無糧草。 只有水路, 自延安、白川, 放船乘早潮, 便風以去, 則一日可至畿甸金浦、通津地方, 乘潮半日, 可至京城。 倭賊峙糧留屯, 名喚龍山倉矣, 龍山之距京城, 五里地也。 別有一計, 自金浦, 捨船由旱路, 經富平、水原之境, 到龍仁、竹山兩縣地, 金亮、鍾
              杯、佐殘等倭賊下寨處, 皆不過二三日程, 而留屯之倭, 僅滿千名云。 若齎數日糧, 暗暗步走, 擊破一寨而據之, 則此所謂疾雷不及掩耳, 破之必矣。 此乃賊之東道留營之處也。 彼此消息不通, 歸路斷絶, 則賊必反顧, 而思欲遁還矣。 大兵躡後, 奇兵遮前, 雖有智者, 莫之爲謀也。 賊奴不死則降, 何必求和耶? 此今日第一機關, 而奇之奇者也 自京城, 往東萊之路, 則有左路、右路、水路、中路四大路, 當隨後畫呈矣。 糧草, 則右路稍足矣。 書訖, 中軍覽之, 欲持以示摠兵矣。 未幾來傳摠兵之言曰: ‘經略傳牌住此, 以待後令云。 爾國, 若具倭賊講和退去與否, 釜山船隻有無, 倭賊添生兵與否, 一一書來, 則吾當稟帖于經略, 急欲前進。’ 云云矣。"

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 通津 (京畿道, 都護府)
年: 1594.0

○鞫申鵠。 供招, "校生申鵠, 年七十五。 我雖山謙之妻父, 年老將死, 長伏室中, 山謙外間所爲事狀, 勢所難知" 云。 鞫申起一。 供招大槪, "校生申起一, 年二十五。 雖曰山謙妻娚, 唐瘧臥痛, 至於二年, 病廢之人, 義兵陣中, 亦不從事。 山謙事狀, 勢難得知。 觀我形狀, 爲人可知, 在一鄕亦不出入, 一鄕之人, 亦不相知。" 云。 鞫申應希。 供招大槪, "定虜衛申應希, 年二十六。 我姓辛姓而非申也。 壬辰六月, 應募於趙憲陣, 淸州、錦山, 連往接戰, 父慶一戰死于錦山。 憲死, 山謙代領。 十一月檢察使軍官自望, 以軍器諸具持去事, 到山謙齋宮。 十二月隨山謙赴恩津, 山謙獨往到全州, 見李山甫, 又見翼虎將軍之後, 我亦隨行。 正月望時, 山謙家奴, 來說巡察使, 以軍糧不納之故, 囚山謙之家僮云。 山謙使我傳言於其家曰: ‘義兵時用餘牛馬, 或給翼虎將軍, 或納巡察使計料。 軍糧則已納于御史’云。 傳言之際, 爲巡察使軍官所捉云。 與山謙處處同行, 而山謙只言討賊一事, 不言叛逆之事。 但山謙凡事, 不議於人, 常獨斷任意爲之, 人皆不相好, 他餘事, 專不得知" 云。 上曰: "戚金欲爲我國盡力, 誠可取也。 倭奴降表若達, 則我國之事去矣, 續遣使臣, 冠蓋相望可矣。 必擇年少文官, 須及沈惟敬之行。" 柳成龍曰: 必須擇遣專對之才。" 上曰: "使臣, 當何以稱號?" 柳成龍曰: "稱以陳奏使可也。" 柳成龍承上敎, 以朴東亮、李光庭、李睟光, 陳奏使擬望入啓。 上曰: "許筬加資以送。" 許筬以問事郞廳方在前, 卽辭出。 以應敎朴東賢, 代爲問事郞廳, 鞫田植。 供招大槪, "閑良田植, 年三十二。 以趙義將軍官, 壬辰十二月, 李山謙陣中從軍, 正月以病在家, 凡七八朔。 去八月二十五日, 防禦使李思命軍官自望, 去十二月受由還家, 巡察使軍官, 以爲義兵從軍者, 中路執捉, 問將帥去處, 我答以 ‘相離已久, 不知去處’云。 今聞山謙, 在全州被捉云。" 再推招辭, 與前招無加減。 山謙親信之人, 則掌書記公州居盧應晫, 禮山居朴里仁, 軍官辛應希云。 鞫元守心。 供招大槪, "前羽林衛元守心, 年五十。 趙憲聚義兵時, 軍官稱號, 憲死後, 李山謙代領。 前年四月, 受由還家, 絶不相通, 其兇謀, 勢所難知" 云。 鞫安遵道。 供招大槪, "宣傳官安遵道, 年四十三。 趙憲義將時, 李山〈謙〉爲別將, 我則從事官稱號。 憲死後, 防禦使李沃軍官自望, 李山謙以爲趙將從事官, 而巡察使處移文, 我不得已從軍。 前年四月, 倭賊南下後, 我則先爲退來, 其逆謀, 勢所難知" 云。 上曰: "罪人旣皆平問, 宜刑訊更推。" 張雲翼曰: "山謙之奴莫同, 不可不鞫。" 柳成龍曰: "在撫軍司, 已刑二次。" 平問莫同。 供招大槪, "十二月山謙向全羅道, 我則不爲隨行, 山謙囚禁後, 以爲: ‘山謙無所犯’, 少無逃躱之計, 因留五日, 撫軍司竝囚矣。 隨行二年, 山謙別無所爲, 只討賊一事, 在家無往來人, 只元守心、申起一, 義兵中安遵道、田植而已, 吳叅奉、朴正字, 本不聞知。" 壓膝幾至殞命, 終不承服。 申應希訊杖三十度不服, 上命壓膝, 亦不承服。 申起一訊杖壓膝, 皆不承服。 柳成龍曰: "此等罪人, 皆不承服。 若事干諸人, 盡爲刑訊, 則傷人必多。 李山謙直爲嚴鞫何如?" 上曰: "領相之意以爲: ‘其身旣出賊口, 死無足惜, 事干則恐有枉死之弊’, 此言是矣。 然獄體, 不宜如是。 必事干歸一然後, 宜推當身。" 張雲翼曰: "下情, 皆如領相之意。" 上曰: "若先問山謙, 而承服處決之後, 事干皆稱冤, 則處置甚難。" 諸臣皆曰: "洪瑴等, 必無不知。" 上卽命招入洪應沂、洪瑴、洪蘭生等于庭, 百般開諭, 以山謙事從容下問, 則瑴等曰: "山謙爲儒眞之黨, 臣等所未聞。 若聞之, 何敢不達?" 僧道玄供招大槪, "以僧靈圭義陣軍人, 赴戰于淸州、錦山之戰, 墜絶壁, 僅得生還, 居山謙近處, 故自募從軍。 前年五月, 隨行慶尙道, 飢餒還來, 但願終始爲國, 他餘事, 不得知之。" 刑訊不服。 上曰: "此僧癡甚, 山謙之逆謀, 誠所難知。 壓膝少頃, 宜停之。 此後更有可問之人乎?" 柳成龍曰: "達夜嚴訊, 恐有(經)
                〔徑〕
              斃者。" 成龍曰: "近來飢饉太甚, 敬、昌陵近處, 有行人捉而食之。 其旁屯田官, 不勝畏懼, 設柵而居。" 尹承吉曰: "戶曹之督納千金木楡木皮, 乃爲飢民也。 今聞分定於嶺南。 嶺南蕩敗之地, 孑遺之民, 豈可督徵乎?" 上曰: "此戶曹公事乎?" 柳成龍曰: "臣問于戶曹, 則戶曹不知, 至爲非矣。" 上曰: "畿甸有種麥之處乎?" 柳成龍曰: 通津、南陽多耕, 高陽、楊州、坡州之間, 無一處耕種。" 朴忠侃曰: "富平府使奇勳, 多行虐政, 民不聊生, 無意耕種云。" 崔興源曰: "平安監司陸運種子, 而亦能移運, 黃海道則漕運於通津, 可以一潮得達, 而不爲繼運矣。" 上曰: "責在方伯, 朝廷何不處置?" 崔興源曰: "寒食已近, 耕種節晩, 牟種今雖督運, 無及矣。 守令善治者, 流民蘇息。 長湍府使韓德遠, 能安集流民云。" 鄭崐壽曰: 鳳山郡守移授滿浦僉使, 民失此守, 則無以爲生。" 上曰: "然。" (沈壽喜)
                  〔沈喜壽〕
                
              曰: "賢守令遷動甚重。 若非金宗得, 鳳山必不支, 稷山之保合, 皆稱朴宜之功也。" 初更罷黜。

○傳曰: "海州問安內官之往來, 例騎刷馬, 各官至於刷牛以給, 當此農時, 豈可刷牛? 聞之可駭。 凡問安往來, 不過馬(一)
                〔二〕
              三匹, 自今司僕寺留養馬, 海州、延安、江華、通津, 依常時分養例, 各置六匹喂養。 自此往海州者, 騎司僕馬, 自海州來此者, 則騎其分養馬, 次次相遞, 人糧馬料, 則各其發程處, 計其程途而都給之。 若於中道, 依前責出刷馬及供饋馬料等事, 則本官卽囚其奴子, 移牒于監司, 轉啓推治。 如此, 則儼然一郵傳, 而小無中路作弊。 東宮問安, 亦依此例施行, 但南方, 則驛馬有無, 不能詳知, 令有司, 爲公事磨鍊行移。"
地名: 通津 (京畿道, 都護府)
年: 1598.0

○諫院
                【大司諫李希得、司諫李馨郁。】
              啓曰: "判尹柳自新, 以二品宰臣, 所當謹愼自持, 而梁按察所館修理處拾石之時, 聽用官辛八凱, 使其奴, 捉致亂打, 衂血滿面, 觀者莫不駭愕。 八凱雖曰微官, 亦是衣冠之人, 擅自歐打, 極爲無謂。 請命罷職。 永興府使李蘧, 年齡已衰, 怠棄職事, 專委下吏, 下吏(之)
                〔因〕
              緣爲奸, 害及於民, 民怨已極, 而持身不廉, 浮費太濫, 官庫板蕩, 使北關大府, 將爲棄邑。 至於徵兵重事, 慢不顧見, 賄賂公行, 聞見莫不駭愕。 如此之人, 不可一日在官, 請命罷職。 大護軍崔岦, 以迎慰使, 下去開城府, 及其回還, 托稱中路傷寒, 偃然歸臥通津家屬所寓之地, 以調理爲辭。 縱使實病, 一日之程, 可以復命而退調, 而任便徑歸, 終不復命, 殊無臣子之義。 請命拿鞫。 自上大小天朝奉使之官, 接見迎送, 逐日擧動, 實出於禮待之盛意, 自下不敢容議, 但春寒尙嚴, 風氣不調, 非但玉體勞傷, 恐有後悔, 百司庶務, 亦因此停廢, 極爲悶慮。 許多將官, 固非可繼之道, 而況將官之中, 旣有尊卑之分, 江上、門外, 亦有輕重之殊, 若一樣爲之, 則其於將官聞見, 必以爲無別也。 自今以後, 接見、迎送參酌等曲折, 命該司, 議大臣定奪處置。" 答兩司曰: "崔岦事依啓。 柳自新事, 其間曲折, 未可知, 已爲推考, 不須罷職。 守令如是數遞, 甚可慮, 然幷依啓, 後則初不擇遣銓曹, 劾治可也。 守令不可不親去。 若不親自領去, 則必多解弛之事, 所關非輕, 故前日已議定之。 然問于備邊司。 天將接見參酌事, 依啓。"
地名: 通津 (京畿道, 都護府)
年: 1600.0

○斗壽, 則貪濫兇猾, 而與毒澈同心, 於己丑、庚寅年間, 多殺士類, 以逞其憾, 至於構殺崔永慶、德馨則起復爲吏判, 以墨色天益, 每參於政席, 喪紀因此大壞, 物論非之。 是以其呈辭, 亦有徒有史嵩之起復之誚之語。 爲兵判時, 役兵曹軍, 治南大門外舊基而作家, 取砲樓別營之材瓦而用之。 洪敬紹, 以四山監役, 目見而言之。 其父民聖, 爲文化縣令時, 多出空名告身, 鬻牛百餘頭, 放於通津田庄之野, 野爲之黃。 作通津家時, 窓戶皆造於文化而輸用。 其父, 後爲通津縣監, 纔遞, 德馨以經理接伴使, 以通津米百餘碩取用樣, 出公文, 以覲親事往通津, 馳入其縣, 坐於大廳, 急出倉米百餘石, 使送於其縣之家, 縣吏等入訴曰: "新縣監來, 何物食之乎?" 懇請不爲取去, 德馨不聽, 使之急急輸去。 蔡楨先、慶先, 於通津有農庄, 其兄吉先, 爲民聖
              文化交代, 故明知兩處事。 權盼與德馨婚姻時, 楨先止之曰: "役其父, 使之犯罪, 用心無狀, 不可爲婚姻家。" 盼不能聽。 爲訓鍊都監提調時, 間二三日, 輒送奴, 取米三四碩、赤豆太豆二三碩以去, 連續取用。 嘗取新麰十五碩以去, 郞廳朴子羽, 適自都監, 因公事, 往德馨家, 則負麰者入德馨家, 布網席曝之於庭云。 德馨且以反覆爲事, 其妻父李山海, 力主東論, 德馨實與山海一心, 而持酒往西人金權家, 大言妻父之非。 庚子年柳成龍被論時, 德馨陳箚攻成龍之類, 成龍之類怨之。 德馨厥後, 反附於成龍之類, 成龍之類, 不知其反覆, 頗有推尊之人。 德馨嘗言於兪大楨曰: "仕宦者, 必累度飜轉, 然後乃可至於高官大爵。" 大楨笑曰: "大(鑑)
                〔監〕
              幾度飜轉, 至於政丞乎?" 德馨大笑。 斗壽之奸賊, 德馨之貪縱詭譎, 至於此極, 而入於卜相, 可怪之甚也。
地名: 通津 (京畿道, 都護府)
年: 1609.0

○司憲府啓曰: 逆珒之喪, 別遣禮官, 決非可行之事。 政院所當據義多辨, 期於停止, 而默無一言, 竟至於發送, 其昏謬不職甚矣。 色承旨請命遞差。 (大司憲洪履祥以‘通津囚私奴德福丙申八月囚禁, 而只刑七次之故, 該曹回啓丙申以後監司無遺推考。 臣以其時監司, 身在應推之中’, 引嫌而退。 凡遞代期在周年, 則十四年之間, 只刑七次之故, 似非當初監司之所失。 而但言官旣在推考之中, 勢難在職。 大司憲洪履祥請命遞差。" 答曰: "依啓。 色承旨事已諭。")
              答曰: "已諭。"
地名: 通津 (京畿道, 都護府)
年: 1618.0

○午時, 王出御宣政殿, 引見檢察使沈惇。 右副承旨鄭逵、假注書鄭良弼、記事官安應魯･申垍入侍。 上曰: "天朝徵兵之事, 何如?" 惇曰: "我國與奴穴密邇, 故天朝征奴徵兵之事, 言言皆責望於我國。 我國群情, 皆欲入送, 當初奏文, 顯有不肯之色, 故深以爲悶。 朴鼎吉之行, 姑爲停止, 改送咨文, 自此物情歡喜矣。" 王曰: "此賊養兵, 幾四十年, 雖以天下之兵當之, 勝敗未可知矣。" 惇曰: "頃見天朝通報, 則亦以爲難。 雖以天朝之兵, 難期殲滅矣。" 王曰: "昔者, 建州衛
              李滿住征討時, 我國有尹弼商、康純、魚有沼、南怡輩爲將。 未知此時, 亦有如此之將乎。" 惇曰: "此賊與滿住不同, 滿住之强, 不至如此奴也。 此賊與天朝相較, 雖或一枝兵馬, 來犯邊上, 必無深入之理, 今徵兵不送, 亦恐被譴於天朝也。" 王曰: "江都欲爲保障, 已爲預度, 而江都之外, 可合保障, 何處耶?" 惇曰: "江都地廣, 水陸路通, 宗社、版籍、禮樂、文物, 亦可具矣。 其次忠淸水營, 形勝最好, 湖南則扶安與江華, 脈路相通, 亦可預備。" 王曰: "江都水陸程途, 向何方? 自江都往水營, 由何路耶?" 惇曰: "江都, 陸行, 則自陽川、通津, 抵甲串乘舟, 則自江頭, 過金浦、陽川、通津, 抵燕尾亭, 自江都向湖西, 陸行, 則由振威、水原、平澤、德山, 到水營, 舟行, 則過安興渡, 抵沔川矣。" 王曰: "江都, 已爲料理, 自江都下海之擧, 則未知如何?" 惇曰: "事若至此, 無異航海。 國事艱危, 有不可言矣。" 王曰: "江都則扈從之士, 避亂之人, 皆可容接乎?" 惇曰: "若無舟子之指揮, 則泥濘之地, 潮汐之水, 萬無飛渡之理。 且奴之長技, 只在馳騁, 棄其長技, 渡海何爲? 況江都諸島, 星羅碁布, 可助聲援。 鎭江牧場, 許民耕食, 則非特都城士民, 亦皆安集, 畿內百姓, 盡可入居矣。" 王曰: "卿今下去, 察見形止, 從長處置, 可也。 且江都, 雖曰保障, 軍器、軍糧, 預爲措備, 然後可以謂保障矣。 築城之功力必難, 木柵爲先設造, 以爲臨亂依歸之所。" 惇曰: "前見下敎, 牧場許民之事, 以爲持難。 豆場可以牧馬, 鎭江場則可以耕種, 今雖許民耕食, 待時還收牧, 未爲不可。" 王曰: "江都雖爲保障, 西北關防, 不可不備, 京城守禦, 亦可料理, 而我國之事, 殊着無
              實擧行之事, 極爲可慮。" 惇曰: "上敎至當。 進守爲上策, 退保爲末計。 備局諸臣, 今方料理, 而非但兵力脆弱, 當此邊虞孔棘, 台席久曠, 右相雖在, 而不爲出仕, 群下之情, 深用憂悶。" 惇曰: "小臣備位於營建堂上, 于今四載矣。 今此宮闕之役, 非不知出於不得已, 而頃日徵兵咨檄之來, 小臣妄陳所懷, 反承優容, 不勝感激。 愚臣之意, 非欲竝停兩闕。 米布垂盡, 財力已匱, 先修一闕, 待其完畢, 觀勢更爲。 故都監諸臣之意, 亦皆如此, 敢爲冒瀆。" 王曰: "觀勢爲之。" 惇曰: "事目磨鍊內, 羅州摘奸事已下, 而朴自興獻議, 扶安似好, 此處亦摘奸乎?" 王曰: "扶安亦摘奸以來。" (豹皮一令、環刀一柄賜給。 罷出。)
地名: 通津 (京畿道, 都護府)
年: 1619.0

○己未六月二十九日庚辰同副承旨趙纘韓啓曰: "江都爲邑, 地方百里, (而)四面面水。 最居上游而與京輦作配, 四絶賊衝而控制八方, 此實天府金湯, 萬世不亡之右地也。 雖以天下之廣、海內之大, 摠究方誌, (而論之形勢之奇,) 未有彷彿于此者。 惟此江邑, 距漢陽百里, 而介浦巷之外, 峙泮洋之左, 爲四面拒敵之形勝。 誠以板屋船三十隻, 各領兵船若干, 分作四翼, 截拒其要害而守之, 則雖以三吳百萬之戰艦, 亦將無如之何。 (果如)
              依相臣所言, 飛報(于)
              兩南左右水營, 趁開月念前, (以其)分(一)定(數領)板屋, 准到浦口, 則以其(整頓)格軍, 可調三十艘之用(者, 或可周旋。 以)臣竊
              (所)揣江都之濟危禦敵, 非特我國之第一, 雖校諸天下, 莫之與京。 而自數年群議未定, 或稱羅州, 或稱安東, (而)莫適所從。 副察使一巡而未決, 體察使再巡而未決, 及至相臣三巡(圖畵), 尙未完事。 萬一遼左失守, 則自關以外, 非中國之有也, 今者敵擧遼陽
              (之日), 只在旬望(之內)。 而整格軍、徵戰船, 遠在數十日之外, (則)其爲危迫, 當如何哉? 況人心之如是不測, 國事之如是無形, 殿下深居九重(之內), 罕接臣僚(相接), 則何從而盡知(之乎)? 二百年昇平之餘, 猝遇壬辰之亂, (而)先王西狩之日, 已知民心之罔測。 況今紀綱之委靡, 百倍於壬辰(之前), 而人情物態, 已到於無可奈何(者乎)? 江都雖近, 若待西報而移御, 則亦無異致千里之難矣。 今日之勢, 豈不岌岌而恬憘玩愒, 莫之爲念? 苟或奴賊專事上國, 不以我東爲有無, 則江都之勝, 不足移御也, 格軍不足催括也, 戰船不足催泊也。 如以西賊爲萬有一憂於數月之前, 則(勿以舟師爲泛泛, 而)使備局極擇文武中解事一員, 加設大將, 委以格軍、戰船等事, 責成於旬月之間。 雖無奴賊犯境之急, 宮人宦官, 或先預往, 若如行宮, 則他日行幸之際, 人心不驚, 庶無鳥散之患。 伏願殿下勿以賊遠而狃安, 惟以一日爲急, 旬月之內, 完畢江都之役, 以爲擧國依歸保障之地。 則臨急而無何走之嘆, 退守而有必勝之利。 以之控引八道、通使中國, 皆得其路。 而必須延安、安西、喬桐、金浦、通津、南陽、仁川之邑, 各得(其)賢宰(有計慮者), 然後替爲輔車之形, 而倚作蜈蚣之勢也。 敵未壓境而(區區)獻(計於)移保之策(者), 臣亦知太早計, 而人將以爲怯也。 第臣頃見張晩以啓, 云: ‘潦水之前, 賊必不動’, (人皆以爲然, 而)臣獨以爲不然。 (若使奴賊知兵, 必於此時犯遼。) 何者? 經略旣遞, (而)新不代舊, 喪師之後, 尙無添戍(之擧), 使奴酋苟知兵者, 必及此時而勿失。 賊若得志, 則兇謀(之)所在, 何其量哉? 江都移避(之擧), 果保其無此事乎? 若然而(尙)不早爲之所, 則君臣嘖嘖, 噬臍莫及。 臣之愚意, 舟師繕完(之)急, (急)於營建(者此)也。 伏願亟下備局, 刻期規劃。 臣待罪該房, 目見邊報孔棘, 夜不能接目, 冒昧仰瀆。" 傳曰: "令備邊司急急議處。"
地名: 通津 (京畿道, 都護府)
年: 1637.0

○政院以被斥於臺諫, 待罪, 答曰: "勿待罪。 且此事, 査覈不難, 卽招其時侍衛官員, 詳問某人婢子, 自何處騎來之狀以啓。" 政院啓曰: "宗廟奉事池鳳遂, 終始侍衛, 而方在嶺南, 卽招社稷參奉李震行而問之, 則曰: ‘正月二十九日,與鳳遂隨尹昉, 奉廟社主, 發江都, 而皆步行, 故是日僅到甲串止宿。 厥明到通津則淸人乃給五匹馬, 遂以三匹, 奉廟社主, 一匹則載行資以歸。 天日在上, 豈有婢子跨行之理? 到三田渡, 欲付糧米於載主之馬, 曺文秀見而止之。 跨行之說, 不知何自而作也, 此實萬萬無理。 雖被重罪, 何敢一毫隱諱?’ 云矣。"
地名: 通津 (京畿道, 都護府)
年: 1660.0

○丁未/執義睦兼善、掌令尹飛卿啓: "通津新蟹梁二處, 壽進宮曾無折受於該曹之事, 而宮奴又爲冒占, 縱恣侵奪, 大爲民害。 請依該曹覆啓, 亟罷新設蟹梁, 宮奴作弊者, 依法推治。 臣等伏聞諸宮家各衙門船隻, 以四隻定額, 此外毋得加啓下事, 已有傳敎, 而(內需寺)
                〔內需司〕
              掩置累月, 不卽告于工曹。 請內需司官員罷職, 船隻依前傳敎, 定數施行。" 上皆不允, 蟹梁事, 特命更査。 憲府又論黃海兵使李仁夏調軍埋炭運入欠縮者, 收徵正布, 人言藉藉, 請罷職不敍。 上始不許, 久乃從之。

○丁未/執義睦兼善等啓曰: "通津新蟹梁二處, 壽進宮初無折受於該曹之事, 而宮奴又爲冒占, 縱恣侵奪, 大爲民害。 請依該曹覆啓, 亟罷新設蟹梁, 宮奴作弊者, 依法推治。 臣等伏聞, 諸宮家各衙門船隻, 以四隻定額, 此外毋得加啓下事, 已有傳敎, 而內需司掩置累月, 不卽告于工曹。 請內需司官員罷職, 船隻依前傳敎定數施行。" 上皆不從曰: "蟹梁事, 方令更査。 何必汲汲乎? 船隻事, 方欲善處, 而未果矣。
地名: 通津 (京畿道, 都護府)
年: 1665.0

○上御熙政堂, 引見大臣及備局諸臣, 江華留守徐必遠亦入對。 左議政洪命夏曰: "臣等頃謁元子, 非但聖度天成, 禮數鑿鑿中節。 實宗社之大慶, 臣等不勝喜賀之至。 元子岐嶷如此, 冊禮當趁速擧行矣。" 右議政許積曰: "元子方在沖年, 恐不能行禮, 故臣等未及陳請, 進見之後, 始知聖質之夙成如此。 明年則不可不擧行矣。" 命夏曰: "元子冊封, 例在歲首, 令禮官、儒臣, 考出前例, 擧行宜當矣。" 上曰: "元子雖似夙成, 明春則恐不能冕服行禮。 予之冊禮則在於秋間。 是亦前例, 明年秋間, 或可行之, 而當待領相出仕而議之耳。" 命夏曰: "頃日李尙眞疏陳民瘼, 合有變通之擧矣。 今年農事, 在處失稔, 而畿甸最甚, 大豆尤爲不實云。 今年稅豆, 量宜蠲減, 以爲民間一分之惠爲當矣。" 上曰: "各道稅豆, 當爲半減。" 該曹詳細磨鍊以啓。 徐必遠陳江都軍務, 可以變通者十三條。 其一, 鼎足山城勿復修築也。 其二, 井浦鎭移設於喬桐, 而以其水軍專屬本府也。 其三, 革罷中軍, 以其所屬軍兵, 各屬信地也。 其四, 別破陣、馬隊之類, 竝罷爲陸軍也。 其五, 內奴團束作哨之後, 雖有事變避亂, 宮家不得使役也。 其六, 月串等四鎭水軍僉萬戶, 以兵馬僉萬戶改啓下, 所屬土兵, 竝移作陸軍也。 其七, 移設德浦鎭於通津, 鐵串鎭於喬桐, 以其軍兵, 移屬本府也。 其八, 罷烽燧軍, 歸之正軍也。 其九, 本府軍器見在者已多, 今後措備者, 則勿爲會錄, 專用於習操也。 其十, 本府絶無弓銃等匠, 弓銃匠各二人, 以田稅米給料, 募入永居也。 其十一, 本府糶穀元數十六萬六千餘石, 永爲定限, 更勿加數, 每年還上及移轉耗, 計數置簿, 以充日後元穀欠縮之數, 留守以下三官及下人應給之米, 以田結收米用下, 後以餘數會錄於從前耗穀無面之數, 軍米則除丁壯、正軍, 勿捧年老, 而未及老除者, 年過十六而短小不成丁者, 量宜捧米, 以爲操鍊時貿用軍器之需等事也, 上竝從之。 其十二, 請以本府校生, 盡定軍役, 上命考講後, 落講者降定。 其十三, 請罷島中馬場, 許民耕食, 牧子之在島中者, 盡屬本府。 上不許罷場, 而命以元居牧子, 給本府立作牧子則屬本場。 必遠曰: "不罷馬場, 則雖得牧子, 無用處矣。 臣所達之事, 皆蒙允許, 獨馬場一款, 終不聽納, 豈不有傷於聖德乎? 臣不敢奉承上命而退矣。" 承旨李慶億曰: "牧場事雖不得命, 豈有損於聖德? 而必遠以外臣, 敢發猥雜之言, 請推考。" 上笑命勿推。
地名: 通津 (京畿道, 都護府)
年: 1667.0

○通津縣私婢四玉, 一乳生三女, 兩女各有頭面手足, 而兩腹合爲一, 卽皆死。

○通津縣私婢, 一乳生三女。 兩女各有頭面、手足, 而兩腹合爲一, 皆卽死。
地名: 通津 (京畿道, 都護府)
年: 1669.0

○甲辰/上御養心閤召對, 講《心經》畢, 左相許積以安興設倉之事, 發三不便, 且曰: "恐設倉之後, 敗船愈多也。" 上曰: "何故?" 積曰: "考出各年敗船, 則敗於奉上者多, 敗於安興者少。 蓋國綱解弛, 不早發船, 來至京江時, 每値潦水, 不能制船而致敗也。 今若捧留新倉, 又移載而來, 則必致節晩, 京江之敗, 將必多矣。
                【奉上江在通津京江指奉上。】
              請以問于兵判及領相。" 時烈曰: "臣問于鄭太和, 則以爲不可。" 上又問掘浦便否於閔鼎重, 猶豫未決。 時烈曰: "二者可否之際, 徒見人命之渰死而已。" 上曰: "試之一年見其利害, 敗船猶前, 方可掘浦也。" 執義金澄啓曰: "頃者和順人徐得生等, 呈狀于本府曰: ‘以世世良役之人, 族屬之屬於正兵新選等役者甚多。 而監司閔點, 偏聽其連家人李光胤、洪愼之囑, 押致忠立等於營下杖殺之, 竝其族屬, 推給於光胤等, 而名屬軍案者十五人, 至於啓聞頉下云云, 移文詳査於本縣。 則得生等自其五代祖鶴年以下。 連三代良役, 正法典所謂: ‘連二代良役, 勿許還賤。’ 者也。 事在已去壬辰之前, 則又過法典所謂: ‘稱以祖上奴婢爭訟, 而六十年前, 非當身現存者, 勿許聽理。’ 者也。 忠立等之死於杖下, 亦旣明白, 點身爲方伯, 不思委寄之意, 不有連二代之法, 不許六十年之限, 威脅良民, 勒作私賤, 已極無據, 枉法專殺, 尤爲可駭。 請拿問定罪。 光胤等冒法請托之罪, 令本道監司, 依律科罪, 鶴年子孫, 一一移屬良籍。" 上曰: "實有此事, 則誠極可駭。 而但方伯之事, 使守令査覈, 事體不當。 令本道監司, 詳査啓聞後處之。" 又啓: "具文治加資, 因大臣陳達, 仍授文治, 旣遞西閫, 而仍授其資, 正所謂皮之不存, 毛將焉傅。 請命還收。" 上曰: "予之初從改正者以此, 而大臣之意亦好, 故仍存其資矣。" 大臣卽時烈也。 累啓不從。 又論承旨鄭繼冑入侍瞌睡之失, 請推, 上從之。 繼冑闒庸, 不合承宣之任, 而又以不敬被彈。 未久辭遞。
地名: 通津 (京畿道, 都護府)
年: 1675.0

○淸風府院君
              金佑明請對, 極論北漢築城之非計, 三南巡撫之不便。 翌日備局引見, 上問于許積, 積曰: "北漢形勢, 議者皆言可合駐蹕, 故欲爲築城矣。 今聞其狹隘難以容衆云, 豈可只爲都民避難之地, 而輕擧大役? 然議者多可少否, 請詢于入侍諸臣。" 上令各陳所見, 諸臣皆對如積言。 積請: "第遣金萬基、吳始壽, 視之三南巡撫, 乃先朝已定之事。 巡審檢飭, 不無所益, 宜令發送。" 上竝從之。 江華留守鄭榏請於甲串一面, 議設木柵之處, 勿爲立柵, 增築堤堰, 堰內耕墾, 可以禦敵利民, 上從之。 又言: "軍餉器械, 雖曰積峙, 而軍兵只四千名, 脫有警急, 無兵可守。 以通津、豐德等數邑之軍, 預定信地, 臨亂入守, 則好矣。" 積曰: "豐德等邑, 皆是摠戎所屬, 脫有去邠之行, 則摠戎當作先鋒。 些少之軍, 豈可移給他處乎?" 榏又陳江都民役最苦之狀, 積曰: "此則當自備局, 斟酌變通矣。" 始壽進江華地圖, 指陳形勢, 積曰: "近日議者, 多以江都爲必不可守。 若有海寇, 則果未知萬全, 而環以江海, 豈有不可守之理乎? 丙子之失守, 人謀之不臧也。 臣欲親往周覽, 以議措置之方矣。" 上出尹鑴疏, 俾畢前日未盡之說, 積言五家統事曰: "我國不知民數, 致有許多弊端, 必行號牌, 然後可無此弊。 而嗣服之初, 慮有騷屑, 姑未遑暇。 五家統之法, 固宜先行, 金錫冑則欲以十家作統, 當講究便否。 今年戶籍時, 添入節目而行之。" 積又言摠府郞事曰: "此乃大變通, 不可行。" 權大運曰: "士夫子弟與庶孽, 混爲一錄, 屬之摠府, 安有如此之理乎?" 積擧疏中措語, 問鑴曰: "如此如此之說, 莫知端倪。" 鑴曰: "如欲採施, 則當自有條理。 郞位象天文, 乃執戟殿門之任。 諸呂作亂時, 亦以此得力。 我國士族, 不知其數, 故欲以此管束。" 柳赫然曰: "鑴意在廢科, 故欲行此法, 而必有弊不可行。" 鑴曰: "弊將何在?" 赫然曰: "多聚雜人, 整齊爲難。" 鑴曰: "聚之廣而用之精, 人之雜進, 何害之有?" 吳挺緯曰: "宜袪舊弊, 奚創新法? 國儲蕩竭, 多聚士族, 何以接濟?" 鑴曰: "都監軍士, 安坐食料者無數, 獨不可休養士族乎? 君相以爲可, 則隨時變通可也。 豈可泥古而不行乎?" 李元禎曰: "其意雖好, 古今異宜, 有難必行。 士族子弟必不受綰束, 徒擾亂耳。" 鑴曰: "自古無無弊之法。 堯、舜之禪、湯、武之征, 亦爲後來之弊。 豈以渠輩厭苦之故, 而不行美法乎?" 錫冑曰: "漢之期門、羽林之制, 我國旣有倣行而設置者。 別設他制, 務欲更張, 其於利害, 臣莫測其涯岸。 設有美法, 奈無人何?" 鑴曰: "以臣爲欲廢科, 而別設他制, 故有此云云。 而古語曰: ‘人存政擧。’ 如無其人, 則雖祖宗之法, 豈能遵守乎?" 積曰: "我國宰相子弟, 安居華屋, 讀書做工, 雖稱以弘文郞, 猶以爲苦。 一朝謂之摠府郞, 而與禁軍一體, 則其擾亂必矣。 若爲仕進之途, 則私情大行, 至於用爲禦敵, 尤不近似。" 鑴曰: "親近王宮, 給事上前, 則士夫子弟, 猶恐不入於簡選中矣。" 積曰: "式年及第, 能通四書三經, 而不能成才, 況於摠府, 只講《孝經》、兵書, 其可以得人乎? 近來禁軍太半常漢, 而猶患難制。 士夫子弟聚會一處, 徒事黨論, 奴視武士, 誰能制之?" 鑴曰: "人皆謂不便, 更無所達。" 又論車制事, 積曰: "此則當問于主兵之人, 摠戎使之意何如?" 金萬基曰: "其制何如? 所駕者以馬乎? 以牛乎?" 鑴曰: "不駕牛馬, 上載兵器, 前挽後推。" 萬基曰: "當造幾何?" 鑴曰: "萬乘足矣。" 萬基曰: "難矣。 旬日之內, 何能造萬乘乎?" 赫然曰: "扶胥, 大車也, 武剛則獨輪, 一人可運。 衛靑以四車自衛; 馬隆以車載糧, 出塞三千里平凉州。 其制路狹則挾之, 平地則張之, 其制俱在, 實是行師禦敵之美器。 而臣試造一車, 八日始畢, 所入物力頗多。 且常時無用處, 藏置爲難。" 鑴曰: "臣亦試造一車, 一株之木, 可造二輛。 人可乘物可載, 豈無用處? 若如喂養戰馬, 則藏置何難? 苟利於國, 何計物力?" 上曰: "予意亦恐其徒費物力。" 赫然曰: "鑴未嘗當事, 故易言之耳。" 鑴曰: "臣年垂六十, 亦豈專昧利害而爲此言乎? 若非此器, 則南蠻北狄, 無以禦之。 只將金帛, 屈膝而事之乎?" 上曰: "此豈然哉? 雖無車戰, 豈不能禦敵乎?" 積曰: "三代有車, 而數被戎狄之禍; 漢時無車, 而凶奴款塞。 尹鑴之言過矣。 第其制亦非不美, 先令兩局, 試造數三輛宜矣。" 上從之。 積又讀疏末克自警動以下曰: "此言極要約, 必須惕念。" 鑴曰: "臣本空踈, 文學、弓馬俱無其才, 而臣之所懷, 略盡於此。 若無一事可施, 則終無可以報聖上者, 惟當早自退去而已。 如有一二試可者, 亦當許身盡力, 自上思量而進退之。" 積曰: "斯言過矣。 人臣事君, 禮意衰則可去; 有經綸大志而不見行則可去。 豈可因此數事, 決其去就乎?" 仍曰: "此疏須賜優批, 留置省覽, 隨其可施者, 更爲講究。" 上曰: "頃者金徽言兩西軍政修治之意, 未知何如。" 積曰: "臣等近日所講究者此事也。" 鑴曰: "今日之憂, 唯在於鄭錦之猝迫海邊, 淸虜之充斥西路, 前秋虛警, 亦非無根之事。 以此告急於淸國, 請得繕治兵事, 且我服事淸國, 鄭錦之所嘗疑而忿之者也。 今與吳三桂合力, 其勢甚張, 恐有聲罪致討之患。 一介浮海, 以致誠心, 似不可已。 頃者水原儒生李啓祥上疏, 自請渡海。 如此之人, 特加嘉奬, 則必有繼起之人。 瞭望一事, 亦宜申飭。" 積曰: "奏請一款, 前頭使行, 可以付送。 沿邊瞭望, 亦已分付, 而至於鄭錦則其祖芝龍, 初叛大明, 竊據海島, 在我爲賊, 何以相通?" 鑴曰: "彼旣共扶朱氏, 必有仗義侵我之意。 我今通好, 則是坐却十萬兵矣。" 積曰: "鄭錦不知何如人, 亦未知的在何許。 萬頃滄波, 何處可尋乎? 若誤泊於淸國之界, 則必生大禍。 且朝廷雖乏人, 若可通使, 則寧許一儒生之自請乎? 李啓祥亦知朝廷之不送, 故渠敢自請矣。" 鑴曰: "徽、欽時, 朱弁自請使金, 全節而還。 聞其所居, 與我國不遠。 一介相通, 何害之有?" 大運曰: "此非一人之私事, 何爲强爭至此?" 鑴曰: "只陳所懷而已, 何敢與大臣相爭乎?" 積白上曰: "啓祥之疏, 漏泄可怕, 留中不答可矣。" 金萬基力辭摠戎使之任, 言甚懇切, 上不聽, 令承旨傳授密符於賓廳。
地名: 通津 (京畿道, 都護府)
年: 1711.0

○庚寅七月, 驪州幼學沈一寧, 擊皷訴冤, 稱以其妹夫李萬運, 與其妹命愛鬪鬨, 仍以撲殺, 投尸江中, 詐稱逃走。 渠聞變上來, 執詰萬運婢子玉梅、順業等, 盡得行凶情節, 而惟萬運同居從嫂之婢注沙里, 半吐半呑, 故呈刑曹, 則判書兪得一, 故爲延拖不問云。 上亟下嚴敎, 罷刑官, 萬運及各人等嚴鞫, 使之十日內現出尸體。 注沙里、順業, 先爲取服, 萬運從嫂尹氏, 亦以撲殺明白之狀, 對刑曹緘問, 萬運遂不得已自服, 結案取招, 玉梅在逃被捕, 亦一辭無異。 萬運及尹氏, 必欲暴其實狀, 使其子慶錫及至親李世佐等, 變服潛行, 尋到江華。 蓋命愛乘夜出逃, 登商船到江華, 依接於私婢愁得家。 通津吏金益年, 適鰥居, 送馬邀去, 過五六日, 以不閑井臼還送, 仍留愁得家。 世佐等以告留守, 卽啓聞下刑曹, 萬運乃自服其誣服, 而命愛、愁得等, 亦皆承款, 一寧等不敢復有言。 於是命愛結案取招, 一寧及其弟一會, 皆徒配, 萬運以家道悖亂決杖, 愁得、益年刑推放送, 玉梅等亦變辭直招。 刑判尹德駿啓以玉梅以死罪誣其上典, 當爲三省罪人, 而情有可恕, 上命議大臣。 大臣皆言: "玉梅誣服, 在萬運自服之後, 不宜斷以謀殺主之法。" 上命參酌稟處。 至是, 刑判李彦綱, 請玉梅減死島配, 注沙里、順業等, 參酌定配。
地名: 通津 (京畿道, 都護府)
年: 1728.0

○上御仁政門, 親鞫。 問睦涵敬, 涵敬供: "前參奉李東馨之姪李昈, 與金重萬謀議, 而臣不知。 尹夢徵謂臣曰: ‘李昈與陽城人謀議。’ 初九日, 臣往見李昈, 則與重萬同宿。 重萬去後, 臣問之則昈曰: ‘汝若往權瑞麟家, 則當免死。’ 臣往瑞麟家, 方椎牛, 聚數百人, 刀劍可怕。 蓋得緣林輩, 崔擎宇以喪人變服, 聚數百人, 而至將帥則李麟佐。 金重萬率八十人來會云, 而無一人來者, 李培率百餘人而來, 犒軍私習。 左將軍李昈、右將軍崔擎宇, 臣爲進勇都尉, 整軍將擊平澤。 臣還家, 尋金重萬, 則不知去處, 三月十三日, 鄭世胤子一華率臣往李昈奴家, 脅迫臣, 不得已隨去。 十五日冒雨入淸州, 分路向安城, 臣謂賊徒曰: ‘聞安城軍士皆走。 若以禁衛軍授我, 我當往破安城。 許之, 故佯率軍上山, 仍爲奔散, 至鎭川爲官軍所捉。 聞海美營將, 十七日率軍應賊而不來, 報狀的實, 嶺南兵十五日上來云, 而亦不來。 鄭世胤主事而敗死, 閔昌道子元楷倡首於忠州, 若捉問元揩則可知。 忠州事, 世胤與安熀往平安道, 欲謀議, 熀, 臣之族, 居龍仁
              直谷。 世胤又於正月, 往湖南, 李昈追往, 泰仁倅暗暗點兵, 羅州富人羅晩績, 多出錢布, 給李昈。 賊軍入淸州時, 皆素服, 張欽、張鎔, 不知去處, 權瑞麟似聞敗死, 瑞龍向竹山陣。 僞木川縣監郭長被擒於都巡撫營, 鄭一華妻娚尹就徵居陽智, 聚軍三百名。 賊魁以爲: ‘嶺南兵數萬, 十五日破安東, 屯聞慶, 通津府使南泰績在本府, 以三百軍, 將相應以待。’ 云。 左將軍李昈麾下, 振勇五都尉, 其二臣及李義衡, 餘不記名。 賊徒又言: ‘泰仁軍, 十五日向公州。’ 云。 兩班, 初則一百二十, 及至淸州、鎭川, 幾二百人, 賊皆言: ‘若往竹山, 則利川府使當率軍相應。’ 云。 瑞麟、麟佐皆言: ‘曾與利川府使相識, 亦吾同類, 必相應, 通津、利川兩府使, 皆以吾輩之不早起爲悶。’ 云。 柳儉、尹台徵居陽智與李昈皆洞內, 是昈之同壻, 臣六寸。 安城郡守李光績, 亦入其中。 柳儉言: ‘南人太半入之, 若各出五六人, 次次流入城中, 藏於各家, 作變則好矣。’ 云。 若問於儉之兄柳㑫在淸寧橋者, 則可知其計。 李培知兵使之面, 故指示臣斬之於大門之內。 時, 鷄鳴, 麟佐給臣環刀軍服。 箇箇謀逆, 是實。" 處斬孥籍如法。 上以涵敬殺兵使, 正法後出付肢體于仇家。